แบงก์กรุงศรีลุยทำเบี้ย7.5พันล.
ปีนี้โต40%ค่านายหน้าแจ่มคลอดประกันชีวิตแบบกล่อง
26 เม.ย. 2555

ปีนี้โต40%ค่านายหน้าแจ่มคลอดประกันชีวิตแบบกล่อง
แบงก์กรุงศรีลุยต่อแบงก์แอสชัวรันส์ งัดกลยุทธ์ขายประกันชีวิตเป็นกล่อง รวดเร็ว คุ้มครองทันที
นายกฤษณ์ จันทโนทก ผู้ช่วยกรรมการผู้จัดการใหญ่ สายงานธุรกิจฝากเงินและการลงทุน และประกันภัยธนพันธ์ ธนาคารกรุงศรีอยุธยา เปิดเผยว่า ในปีนี้ธนาคารตั้งเป้าขายเบี้ยประกันผ่านสาขาธนาคาร หรือแบงก์แอสชัวรันส์ ให้ได้ 7,500 ล้านบาท หรือเติบโต 40% เมื่อเทียบกับปีที่ผ่านมาที่ได้เบี้ย 6,000 ล้านบาท ซึ่งไตรมาสแรกที่ผ่านมาขายเบี้ยได้ 2,000 ล้านบาท
ทั้งนี้ คาดว่าจะได้เบี้ยจากประกันชีวิต 70% และประกันวินาศภัย 30% ซึ่งปัจจุบันมีฐานลูกค้าประกันอยู่ 3 แสนราย โดยในปีที่ผ่านมาค่านายหน้าขายประกันมีสัดส่วนถึง 11% เพิ่มขึ้นจาก 7% เมื่อเทียบกับปี 2553 จากสัดส่วนค่าธรรมเนียมของธนาคารที่ได้ทั้งหมด 
สำหรับกลยุทธ์หลักในปีนี้ ยังคงพัฒนาสินค้าร่วมกับพันธมิตร ยึดความต้องการของลูกค้าเป็นหลัก โดยเฉพาะแบบประกันชีวิตที่จะลดขั้นตอน เพิ่มความสะดวกและรวดเร็วขึ้น และเน้นขายสินค้าที่มีความคล่องตัวสูง ไม่ต้องตรวจสุขภาพ ซื้อง่าย ขายคล่อง
อย่างไรก็ตาม ล่าสุดธนาคารได้เปิดตัวโครงการ “กรุงศรีประกันชีวิตสำเร็จรูป” ซึ่งเป็นแบบสะสมทรัพย์ระยะสั้น ไม่มีตรวจสุขภาพ และให้ความคุ้มครองได้ทันที ชำระค่าเบี้ยรายปีแค่ 3 อัตรา 3, 4 หรือ 5 หมื่นบาท ซึ่งเป็นค่าเบี้ยเฉลี่ยของลูกค้าธนาคารในช่วงที่ผ่านมา
ทั้งนี้ ในช่วงแรกจะมีด้วยกัน 2 แบบ คือ แบบกรุงศรี ไฮบริด อีซี่ พลัส 12/7 สำหรับลูกค้าในเขตกรุงเทพฯ ของ บริษัท อยุธยา อลิอันซ์ ซี.พี. และแบบกรุงศรีสมาร์ทการันตีไลฟ์ 11/5 สำหรับลูกค้าในต่างจังหวัดของบริษัท ไทยประกันชีวิต ให้ผลตอบแทนเฉลี่ยที่ 2.24% ตั้งเป้าขายให้ได้ในปีนี้ 500 ล้านบาท ซึ่งคาดว่าจะมีสัดส่วนระหว่างต่างจังหวัดและกรุงเทพฯ อย่างละ 50%
“แบบประกันชีวิตสำเร็จรูปนี้จะเหมือนกับแบบประกันวินาศภัยที่เราขายเป็นกล่องไปก่อนหน้านี้ ซึ่งตอนนี้สินค้าประกันวินาศภัยทั้งหมดก็เป็นแบบกล่องหมดแล้ว และคาดว่าภายใน 3 ปี หรือปี 2558 ประกันชีวิตแบบกล่องนี้ก็จะทดแทนกรมธรรม์แบบเดิมได้ 100% ซึ่งขั้นตอนนั้นรวดเร็วมาก ใช้เวลากรอกเอกสารแค่ 5 นาที และคุ้มครองทันทีจากแบบประกันปกติที่ใช้เวลา 30 นาที และ 4-7 วัน กว่าจะคุ้มครอง” นายกฤษณ์ กล่าว